SL Uradni list Evropske unije C 71/31

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 71/07)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1)

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„KIWI LATINA“

EU št.: PGI-IT-0295-AM01 – 24.10.2017

ZOP ( ) ZGO ( X ) ZTP ( )

1. Skupina vložnikov in pravni interes

Consorzio di tutela Kiwi di Latina IGP Naslov: Via Carducci no 7 04100 Latina LT ITALIJA E-naslov: consorziokiwi@pec.it

Konzorcij je pooblaščen za vložitev zahtevka za spremembo na podlagi člena 13(1) odloka italijanskega ministrstva za kmetijske politike in gozdarstvo (Ministero delle politiche agricole alimentari e forestali) št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☒ Dokazilo o poreklu — ☒ Metoda proizvodnje — ☒ Povezava — ☐ Označevanje — ☒ Drugo: [redakcijske spremembe, nadzorni organ, posodobitve predpisov]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Dokazilo o poreklu – Člen 4 specifikacije proizvoda

1. Stavek: „Obdobja osončenosti so dolga, poleg tega pa ni ali skorajda ni zgodnje zmrzali, zato je mogoče sadeže obirati vse do druge polovice novembra ali celo dlje, kar omogoča, da sadeži dosežejo vsebnost sladkorja od 6,5 do 7 stopinj Brix.“ se spremeni: „Obdobja osončenosti so dolga, poleg tega pa ni ali skorajda ni zgodnje zmrzali, zato je mogoče sadeže obirati vse do druge polovice novembra ali celo dlje, kar omogoča, da sadeži ob obiranju dosežejo vsebnost sladkorja vsaj 6,2 stopinje Brix.“ V skladu s členom 2 sedanje specifikacije morajo sadeži ob obiranju doseči stopnjo zrelosti najmanj 6,2 stopinje Brix. Predlog spremembe se nanaša na člen 4 in vključuje uskladitev vsebnosti sladkorja, navedene v členu 2 specifikacije proizvoda, z vsebnostjo iz točke 4.2 povzetka (UL C 262, 31.10.2003, str. 7). Da bi bila specifikacija proizvoda jasnejša za gospodarske subjekte in nadzorni organ, mora biti vrednost, navedena za vsebnost sladkorja, ista v celotnem besedilu specifikacije. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

2. Odstavek: „Proizvajalci/izvajalci pakiranja morajo izpolnjevati naslednje obveznosti, ki omogočajo vzpostavitev povezave z okoljem: — vpisovanje v ustrezen register proizvajalcev kivija ‚Kiwi Latina‘, — kataster vseh zemljišč, namenjenih gojenju kivija ‚Kiwi Latina‘, — vodenje ustreznih registrov proizvodnje in pakiranja.“ se preoblikuje: „Spremljajo se vse faze proizvodnega postopka, tako da se za vsako fazo evidentirajo vhodni in izhodni proizvodi. To spremljanje in vpisovanje obdelovalnih katastrskih parcel, gojiteljev/proizvajalcev in izvajalcev pakiranja v ustrezne registre, ki jih vodi nadzorni organ, ter pravočasna prijava proizvedenih količin nadzornemu organu zagotavljajo sledljivost proizvoda. Nadzorni organ nadzoruje vse fizične in pravne osebe, ki so vpisane v zadevne registre, v skladu s specifikacijo proizvoda in ustreznim načrtom nadzora.“ Ta sprememba dopolnjuje določbe, ki so že zajete v veljavni specifikaciji proizvoda, pri čemer je natančneje navedeno, nad katerimi gospodarskimi subjekti v zadevni panogi se izvaja nadzor, natančneje pa so opisani tudi postopki za zagotavljanje sledljivosti proizvoda. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

Metoda proizvodnje – Člen 5 specifikacije proizvoda

1. Doda se stavek: „Nove zasaditve se izvedejo s certificiranimi sadikami v skladu z veljavno zakonodajo.“ V skladu z veljavno zakonodajo je treba nove zasaditve nujno izvesti s certificiranimi sadikami, tako da imajo najboljše izhodiščne pogoje in se lahko poleg tega izognejo tveganjem, ki so povezana s širjenjem, med drugim, virusov, bakterij ali gliv. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

2. Odstavek: „Načina gojenja sta: — gojenje na špalirjih: sadilna razdalja 4–5 m × 4–5 m; — gojenje v obliki brajde: sadilna razdalja 5 m × 3–5 m.“ se spremeni: „Načina gojenja sta: — gojenje na špalirjih, — gojenje v obliki brajde. Na hektar ne sme biti manj kot 400 sadik.“ Sadilni razdalji, ki sta bili prvotno določeni za gojenje na špalirjih oziroma za gojenje v obliki brajde, sta bili črtani; namesto tega je bilo dodano najmanjše število sadik na hektar – ki izhaja iz najmanjše gostote, določene s sedanjo specifikacijo proizvoda (5 × 5). Črtanje navedb sadilnih razdalj izhaja iz razvoja proizvodnje, ki gre v smeri zmanjšanja razdalj med vrstami pa tudi vmesnimi vrstami, vse do gostote 1 600 sadik na hektar. Povečanje števila sadik na hektar ne vpliva negativno na organoleptične značilnosti sadeža; te ostanejo nespremenjene, saj se z novimi tehnikami veje, na katerih rastejo sadeži, ohranjajo veliko krajše kot v nekdanjih nasadih. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

3. Stavek: „Glede na naravo tal se zemljišče bodisi obdeluje med vrstami in se plevel odstranjuje vzdolž vsake vrste bodisi se zemljišče zatravlja, nato pa se travnato rastlinje redno kosi.“ se spremeni: „Zemljišče se obdeluje in/ali se z njega odstranjuje plevel ali pa se zatravlja in nato redno kosi.“ Ta odstavek je bil preoblikovan, da lahko kmet uporablja metodo obdelave zemljišča, ki je po njegovi presoji najprimernejša. Poleg tega je izraz „obdeluje“ ustreznejši za kmetijska opravila, ki se izvajajo, naj gre za odstranjevanje plevela ali druge primere obdelovanja zemlje. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

4. Stavek: „Naravna oskrba z vodo se dopolni z namakanjem, pri katerem se uporablja tehnika škropljenja ali razprševanja pod listjem.“ se spremeni: „Naravna oskrba z vodo se dopolni z namakanjem, da se doseže potrebna preskrbljenost z vodo.“

5. Črta se stavek: „Obseg namakanja znaša od 6 000 do 8 000 m3/ha/leto.“ Zdi se primerno črtati navedbe tehnik namakanja in obsega namakanja iz točk 7 in 8 ter pojasniti, da je namakanje potrebno le za zagotovitev dovolj vode za fiziološki razvoj rastline. Prenovljeno besedilo omogoča uporabo najboljših namakalnih metod glede na potrebe posameznih kultur po vodi. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

6. Stavek: „Sadje (brez peclja) se obira med koncem oktobra in začetkom novembra, ko vsebnost sladkorja v kiviju znaša več kot 6,2 stopinje Brix, čvrstost mesa (izmerjena z merilcem trdote sadja z 8-milimetrskim vtiskom) pa je večja ali enaka 6 kg.“ se spremeni: „Sadje (brez peclja) se obira, ko vsebnost sladkorja v kiviju znaša najmanj 6,2 stopinje Brix, čvrstost mesa (izmerjena z merilcem trdote sadja z 8-milimetrskim vtiskom) pa je večja ali enaka 6 kg.“ Črtati je treba podatke o obdobju obiranja, saj – kot je navedeno v členu 4 specifikacije proizvoda – podnebne razmere na območju, kot je dolgo obdobje osončenosti in odsotnost ali skorajšnja odsotnost zmrzali, omogočajo obiranje vse do druge polovice novembra ali celo dlje. Ta sprememba ne vpliva na značilnosti proizvoda, saj je zrelost sadeža povezana z dosego stopinje Brix, določene v specifikaciji proizvoda. Vrednost v stopinjah Brix je bila usklajena z vrednostjo, navedeno v členu 2 specifikacije proizvoda, da bi se odpravila neskladnost, odkrita v specifikaciji proizvoda. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

7. Doda se stavek: „Proizvod se shranjuje v hladilnicah, v običajni ali kontrolirani atmosferi, najpozneje do julija v letu po obiranju.“ Za razvoj in ohranitev kakovostnih značilnosti obranega proizvoda so bile dodane posebne navedbe v zvezi s fazo skladiščenja in najdaljšim obdobjem shranjevanja v hladilnici. S podaljšanjem obdobja shranjevanja sadeža za en ali dva meseca glede na obdobje, navedeno v členu 6 specifikacije proizvoda (glej spremembo št. 14) se – kolikor je to podaljšanje povezano z izboljšanjem okoljskih razmer pri shranjevanju – ne poslabšajo značilnosti proizvoda. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

8. Črta se stavek: „Med zimsko rezjo je treba pustiti od 100 000 in 120 000 poganjkov na hektar.“ Črtati je treba stavek v zvezi z največjim številom poganjkov na hektar, ki jih je treba pustiti po zimski rezi, da se olajšajo postopki pregleda. Ta sprememba nima posledic za značilnosti proizvoda in nanje ne vpliva negativno, saj je povezana z naslednjo spremembo v zvezi s številom sadežev na drevesu po redčenju. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

9. Stavek: „Med koncem junija in začetkom julija se izvede redčenje, da se odstranijo večkratni sadeži pa tudi tisti, ki imajo nepravilno obliko in pomanjkljivosti na lupini; na posameznem drevesu je treba pustiti od 800 do 1 000 sadežev.“ se spremeni: „Med koncem junija in začetkom julija se izvede redčenje, da se odstranijo večkratni sadeži pa tudi tisti, ki imajo nepravilno obliko in pomanjkljivosti na lupini; pustiti je treba največ 450 000 sadežev na hektar.“ Število sadežev, puščenih na drevesu po redčenju, ni več navedeno po posameznem drevesu, temveč po enoti obdelovalne površine (tj. na hektar). Ta sprememba bo olajšala postopke pregleda. Poleg tega je bila vrednost, ki se nanaša na število sadežev na hektar, puščenih na drevesu po redčenju, spremenjena, da bi se upoštevalo število poganjkov, potrebno za pravilen vegetativni razvoj drevesa in za pridobitev največ 450 000 sadežev na hektar po redčenju. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

10. Stavek: „Največji donos na hektar ne sme presegati 330 stotov.“ se spremeni: „Največji donos na hektar ne sme presegati 380 stotov.“ Pri povečanju donosa se upoštevata odprava omejitev glede sadilnih razdalj in s tem možnost zmanjšanja razdalj, da se poveča gostota zasaditve. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

Povezava – Člen 6 specifikacije proizvoda – Točka 4.6 povzetka

Odstavek:

„Zmerno vlažno podnebje, ki je podobno kot na območju porekla te vrste (pokrajina Yang Tsé Kiang na Kitajskem) in za katero so značilne povprečna temperatura med 13 in 15 °C, najnižja povprečna temperatura od 8 do 10 °C in najvišja povprečna temperatura od 28 do 30 °C, povprečna relativna vlažnost poleti od 75 do 80 % in odsotnost zgodnje zmrzali; te podnebne značilnosti omogočajo obiranje ustrezno dozorelih sadežev (katerih povprečna stopnja zrelosti znaša 6,5 stopinje Brix in nikoli manj kot 6,2 stopinje Brix), da ti lahko dosežejo optimalno kakovost, da se do maja/junija pod najboljšimi pogoji shranjujejo v hladilnicah ter da ob dajanju v promet njihova vsebnost sladkorja ni manjša od 12 stopinj Brix in čvrstost njihovega mesa ne presega 3 kg (izmerjena z merilcem trdote sadja z 8-milimetrskim vtiskom).“

se spremeni:

„Zmerno vlažno podnebje, ki je podobno kot na območju porekla te vrste (pokrajina Yang Tsé Kiang na Kitajskem) in za katero so značilne povprečna temperatura med 13 in 15 °C, najnižja povprečna temperatura od 8 do 10 °C in najvišja povprečna temperatura od 28 do 30 °C, povprečna relativna vlažnost poleti od 75 do 80 % in odsotnost zgodnje zmrzali; te podnebne značilnosti omogočajo obiranje ustrezno dozorelih sadežev, da ti lahko dosežejo optimalno kakovost in se do julija v letu po obiranju pod najboljšimi pogoji shranjujejo v hladilnici; poleg tega omogočajo, da sadeži dosežejo vsebnost sladkorja, ki ob njihovem dajanju na trg ni manjša od 12 stopinj Brix, čvrstost mesa pa je manjša ali enaka 3 kg (izmerjena z merilcem trdote sadja z 8-milimetrskim vtiskom).“

Navedbe v oklepajih, ki se nanašajo na vsebnost sladkorja v sadežu ob obiranju, so bile črtane, da bi bil ta člen specifikacije jasnejši, kar zadeva merilo vsebnosti v stopinjah Brix, ki jih je treba upoštevati pri kiviju „Kiwi Latina“ (že opredeljeno v točkah 2 in 5 specifikacije).

Najdaljše obdobje, določeno za fazo skladiščenja, je bilo zaradi poenotenja s trajanjem, navedenim v členu 5 specifikacije, podaljšano do julija.

Navedeni spremembi sta redakcijska prilagoditev, ki ne vpliva na elemente, ki se nanašajo na povezavo ali značilnosti proizvoda. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

Označevanje – Člen 8 specifikacije proizvoda – Točka 4.8 povzetka

Stavek:

„Oznaka mora biti nameščena na embalaži in po potrebi neposredno na sadežih.“

se spremeni:

„Oznaka mora biti nameščena na embalaži in na sadežih.“

Da bi lahko potrošnik bolje razločeval proizvod z ZGO, se je zdelo primerno določiti, da se oznaka namesti na vsakem sadežu. Sprememba se lahko šteje za manjšo v skladu z določbami člena 53(2)(a) do (e) Uredbe (EU) št. 1151/2012.

Drugo

Redakcijske spremembe

1. Črtan je bil naslednji stavek iz člena 8 specifikacije proizvoda in iz točke 4.8 povzetka: „Uporabljajo jo lahko le podjetja za embaliranje na območju proizvodnje kivija ‚Kiwi Latina‘, da se zagotovi sledljivost in omogočijo predpisani pregledi.“ Čeprav se želi s tem stavkom omejiti postopke pakiranja kivija „Kiwi Latina“ na geografsko območje proizvodnje, v členu specifikacije, ki se nanaša na označevanje, ni upošteven. Zato se je obveznost pakiranja v mejah geografskega območja proizvodnje ohranila, vendar so se v členu 5 specifikacije proizvoda in v točki 3.5 enotnega dokumenta dodale informacije, ki bolje utemeljujejo to obveznost. Gre torej za redakcijsko spremembo specifikacije, ki naj bi podrobneje utemeljila razloge, ki upravičujejo (že veljavno) obveznost pakiranja na geografskem območju. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

2. Kar zadeva občino Latina, navedeno v členu 3 specifikacije proizvoda, je treba pojasniti, da – kot je bilo upravičeno navedeno v povzetku (objavljenem v UL C 262, 31.10.2003, str. 9) – samo en del te občine leži na geografskem območju proizvodnje kivija „Kiwi Latina“. Zato je bila specifikacija proizvoda usklajena z navedenim povzetkom. Gre torej za redakcijsko spremembo specifikacije proizvoda, s katero se ne spremeni geografsko območje proizvodnje. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

3. V členu 3 specifikacije proizvoda je bilo spremenjeno naslednje zemljepisno lastno ime: — Ime „Pontina“ je bilo spremenjeno v „Pontinia“. Gre torej za redakcijsko spremembo specifikacije proizvoda, s katero se ne spremeni geografsko območje proizvodnje. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

4. Člen 9, ki se nanaša na dajanje predelanih proizvodov v promet: „Proizvodi, pri katerih se kot surovina uporablja proizvod z ZGO ‚Kiwi Latina‘, se lahko, tudi po pripravi in predelavi, dajejo v promet v embalaži z navedbo zgoraj navedene ZGO brez uporabe logotipa Skupnosti pod naslednjimi pogoji: — proizvod z zaščiteno označbo, ki je bil kot tak potrjen, je izključna sestavina zadevne skupine proizvodov, — uporabniki proizvoda z zaščiteno označbo so pridobili dovoljenje imetnikov pravice intelektualne lastnine, ki izhaja iz registracije ZGO, združenih v ‚konzorciju‘ (zadrugi) za zaščito označbe po pooblastilu ministrstva za kmetijske politike (Ministero delle Politiche Agricole). Ta konzorcij bo v ustrezne registre vpisal uporabnike in nadziral pravilno uporabo zaščitene označbe. Če takega konzorcija za zaščito ni, te naloge opravlja ministrstvo za kmetijske politike kot nacionalni organ, odgovoren za izvajanje Uredbe (EGS) št. 2081/92. — Kar zadeva neizključno uporabo zaščitene geografske označbe, jo je mogoče v skladu z veljavno zakonodajo samo navesti med sestavinami proizvoda, ki vsebuje proizvod z označbo, oz. proizvoda, ki je iz njega predelan ali pripravljen.“ je bil črtan zaradi njegove neupoštevnosti za vsebino specifikacije proizvoda. Zato se lahko sprememba šteje za manjšo v skladu z določbami člena 53(2)(a) do (e) Uredbe (EU) št. 1151/2012.

Nadzorni organ

Vstavljeni in posodobljeni so bili podatki o nadzornem organu, pristojnem za nadzor nad izpolnjevanjem določb specifikacije proizvoda, v skladu s členom 7(1)(g) Uredbe (EU) št. 1151/2012. Sprememba se lahko šteje za manjšo v skladu z določbami člena 53(2)(a) do (e) Uredbe (EU) št. 1151/2012.

Posodobitve predpisov

Sklicevanje na Uredbo (EGS) št. 2081/92 (3) je bilo posodobljeno in nadomeščeno s sklicevanjem na zdaj veljavno Uredbo (EU) št. 1151/2012. Sprememba se lahko šteje za manjšo v skladu z določbami člena 53(2)(a) do (e) Uredbe (EU) št. 1151/2012.

ENOTNI DOKUMENT

„KIWI LATINA“

EU št.: PGI-IT-0295-AM01 – 24.10.2017

ZOP ( ) ZGO ( X )

1. Ime

„Kiwi Latina“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Sadeži botanične vrste Actinidia deliciosa, kultivar Hayward, ki se potrošnikom ponujajo sveži.

Sadež ima obliko elipsastega valja, katerega višina je večja od premera; njegova lupina je svetlo rjave barve s svetlo zeleno podlago in prekrita s svilnatimi dlačicami; čaša je nekoliko udrta, meso je smaragdne svetlo zelene barve, kolumela pa je belkasta, prožna in obdana s številnimi majhnimi črnimi zrnci.

Glede na posebne določbe za posamezni razred in dovoljena odstopanja morajo biti sadeži, izbrani za dajanje v promet:

— celi (vendar z odstranjenim pecljem),

— zdravi, kar pomeni, da so izključeni sadeži s sledovi gnitja ali kvarjenja, zaradi katerih so neprimerni za uživanje,

— čisti, brez vsake vidne tuje snovi,

— dovolj čvrsti; ne mehki, ne oveneli, ne prepojeni z vodo,

— pravilno oblikovani: dvojni ali večkratni sadeži so izključeni,

— brez škodljivcev,

— brez poškodb zaradi škodljivcev,

— brez odvečne zunanje vlage,

— brez kakršnega koli tujega vonja in/ali okusa.

Sadeže je treba obrati, ko dosežejo stopnjo zrelosti najmanj 6,2 stopinje Brix. Pri dajanju v promet so razvrščeni v dva razreda:

— Razred „ekstra“ – teža: > 90 g

Kiviji iz tega razreda morajo biti dovolj razviti ter imeti vse značilnosti in barvo, tipične za to sorto.

Biti morajo brez pomanjkljivosti, razen površinskih sprememb, ki ne poslabšajo kakovosti in videza proizvoda ali njegove predstavitve v embalaži.

— Razred I – teža: > 80 g

Kiviji iz tega razreda morajo biti dobre kakovosti. Sadeži morajo biti čvrsti in meso popolnoma zdravo. Biti morajo sortno značilni. Vendar so sprejemljive naslednje pomanjkljivosti, če ne škodijo zunanjemu videzu sadeža in njegovemu ohranjanju:

— manjše nepravilnosti pri obliki (z izjemo izrastkov ali deformacij),

— manjše nepravilnosti pri barvi.

Dovoljena odstopanja pri velikosti

Pri teži sadja iz razreda „ekstra“, ki mora znašati od 85 do 89 g, je dovoljeno 10-odstotno odstopanje (izraženo v teži ali številu); Sadeži iz razreda I lahko tehtajo od 77 do 79 g.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze gojenja kivija „Kiwi Latina“ potekajo na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Postopki pakiranja kivija „Kiwi Latina“ morajo potekati na geografskem območju proizvodnje, da se zagotovijo značilnosti sadeža. Pretirano rokovanje s sadeži ob natovarjanju in raztovarjanju lahko povzroči otiske in poškodbe na tanki koži sadeža in močno poslabša kakovostne značilnosti proizvoda.

3.6 Posebna pravila za označevanje proizvoda, za katerega se uporablja registrirano ime

Oznaka je okrogle oblike. Na sredini oznake je grafični prikaz Koloseja, znotraj katerega je polovica smaragdno zelenega kivija z zrnci in kolumelo. Med zunanjim krogom in risbo Koloseja je navedba „KIWI LATINA“, natisnjena z rimskimi črkami zelene barve, razporejena v krogu in razdeljena na dva dela („KIWI“ nad risbo in „LATINA“ pod njo). Desno od besede „KIWI“ je rdeča pikapolonica s črnimi pikami. Uporabljajo se te barve: rdeča Pantone, zelena Pantone, rjava in črna. Embaliranje: embalaže so enake za prodajo na nacionalnem in mednarodnem trgu. Oznaka mora biti nameščena na embalaži in na sadežih.

4. Jedrnata opredelitev geografskega območja

Območje proizvodnje zajema 24 občin, razdeljenih na dve pokrajini (Latina in Rim).

V pokrajini Latina je zajetih devet občin: od teh sedem v celoti in dve delno; v pokrajini Rim je zajetih petnajst občin: dvanajst v celoti in tri delno. Na zemljevidu CTR je obseg območja v merilu 1/100 000 prikazan z debelo črto, upravne meje občin pa z zasenčeno črto.

Za občine, pri katerih del ozemlja spada na območje proizvodnje, je del, ki razmejuje območje, prikazan v merilu 1:25 000 (zemljevid IGM) tako, da so poudarjene meje, ki so običajno določene z enostavno razpoznavnimi elementi, kot so ceste, jarki itd.

Na zemljevidu št. 5 so podrobno označene občine Sabaudia, Latina in Aprilia, na zemljevidu št. 6 občini Ardea in Pomezia, na zemljevidu št. 7 pa občina Artena.

POKRAJINA LATINA

SABAUDIA (delno), LATINA (delno), PONTINIA, PRIVERNO, SEZZE, SERMONETA, CORI, CISTERNA DI LATINA in APRILIA.

POKRAJINA RIM

ARDEA (delno), POMEZIA (delno), MARINO, CASTEL GANDOLFO, ALBANO LAZIALE, ARICCIA, GENZANO DI ROMA, LANUVIO, VELLETRI, LARIANO, ARTENA (delno), PALESTRINA, ZAGAROLO, SAN CESAREO in COLONNA.

5. Povezava z geografskim območjem

Zmerno vlažno podnebje, ki je podobno kot na območju porekla te vrste (pokrajina Yang Tsé Kiang na Kitajskem) in za katero so značilne povprečna temperatura med 13 in 15 °C, najnižja povprečna temperatura od 8 do 10 °C in najvišja povprečna temperatura od 28 do 30 °C, povprečna relativna vlažnost poleti od 75 do 80 % in odsotnost zgodnje zmrzali; te podnebne značilnosti omogočajo obiranje ustrezno dozorelih sadežev, da ti lahko dosežejo optimalno kakovost in se do julija v letu po obiranju pod najboljšimi pogoji shranjujejo v hladilnici; poleg tega omogočajo, da sadeži dosežejo vsebnost sladkorja, ki ob njihovem dajanju na trg ni manjša od 12 stopinj Brix, čvrstost mesa pa je manjša ali enaka 3 kg (izmerjena z merilcem trdote sadja z 8-milimetrskim vtiskom).

— Območje proizvodnje skoraj nikoli ne utrpi škode, ki bi jo povzročile zimske in spomladanske zmrzali, zaradi katerih je na drugih območjih države donos v naslednjih sezonah manjši, neprekinjena oskrba pa onemogočena.

— Območje ima visoko stopnjo osončenosti, ki je značilna za pontinsko območje in omogoča, da sadeži hitreje dozorijo. Tla: območje proizvodnje sestavljajo tla aluvialnega izvora in iz preoblikovanega vulkanskega materiala: ta se je odlagal v zelo rodovitni spodnji talni plasti iz pucolana in lehnjaka, ki sta se že na samem začetku izkazala kot zelo primerna za gojenje kivija.

Znanje in spretnosti: območje, na katerem se je uveljavilo gojenje kivija, je bilo tradicionalno namenjeno gojenju namiznega grozdja, to je rastline, ki je podobno kot kivi vitičasta in pri kateri je tehnika gojenja zelo podobna. Te podobnosti so olajšale začetek uporabe tehnik, ki so primernejše za to novo vrsto kulture, in omogočile dosego visoke ravni kakovosti.

Sklic na objavo specifikacije

(drugi pododstavek člena 6(1) te uredbe)

Ta organ je sprožil nacionalni postopek ugovora z objavo vloge za priznanje ZGO „Kiwi Latina“ v Uradnem listu Italijanske republike št. 219 z dne 19. septembra 2017.

Prečiščeno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete Qualità (v desnem zgornjem kotu zaslona), nato „Prodotti DOP IGP STG“ [Proizvodi ZOP, ZGO in ZTP] (ob robu na levi strani zaslona) in nazadnje „Disciplinari di produzione all’esame dell’UE“ [Specifikacije, predložene Evropski uniji].

(1) UL L 179, 19.6.2014, str. 17.

(2) UL L 343, 14.12.2012, str. 1.

(3) UL L 208, 24.7.1992, str. 1.